**ПРАВИЛНИК О ТАКМИЧЕЊУ ИЗ БИОЛОГИЈЕ ЗА УЧЕНИКЕ ОСНОВНИХ ШКОЛА**

 За ученике основних школа организују се такмичења на четири нивоа: **школско, општинско, окружно/градско и републичко.** Организатори такмичења су Министарство просвете, науке и технолошког развоја и Српско биолошко друштво.

**Термини свих нивоа такмичења дефинисани су календаром такмичења прописаним од стране Министарства просвете, науке и технолошког развоја Републике Србије.**

 На такмичењу учествују ученици **V, VI, VII и VIII** разреда основне школе. Ученици V и VI разреда такмиче се на школском, општинском и окружном/градском такмичењу. Ученици VII i VIII разреда такмиче се на школском, општинском, окружном/градском и републичком нивоу.

|  |
| --- |
| **НАПОМЕНА:****За све нивое такмичења користе се:** 1. **Важећи наставни планови и програми наставног предмета Биологија за основну школу**
2. **Одобрени уџбеници биологије за основну школу**
3. **Важећи образовни стандарди за крај обавезног образовања – Образовни стандарди за наставни предмет Биологија**
 |

На **школском, општинском, окружном/градском и републичком такмичењу ученици** решавају тест знања на којем могу освојити највише **100 бодова**. Време решавања теста је **60 минута**.

**ШКОЛСКО ТАКМИЧЕЊЕ**

 **Школско такмичење је обавезан ниво такмичења.** Организује га и реализује Актив професора биологије (уколико исти постоји у школи или наставник биологије) на нивоу школе**.**

**На вишем нивоу такмичења могу да учествују само ученици школа које су организовале школско такмичење из биологије.**

**ОПШТИНСКО ТАКМИЧЕЊЕ**

 **Општинско такмичење** организују Министарство просвете науке и технолошког развоја и Српско биолошко друштво у школама домаћинима као реализаторима ове манифестације.

 На општинском такмичењу учествују најбоље пласирани ученици са школских такмичења. **Школе које имају три и мање одељења по разреду могу да пријаве на општинско такмичење по 3 (три) ученика за пети, шести, седми и осми разред. Школе које имају четири и више одељења по разреду могу да пријаве једног ученика по одељењу за пети, шести, седми и осми разред.**

 Општинско такмичење за ученике **V разреда** обухвата програмски садржај прописан важећим Наставним планом и програмом за V разред, од почетка школске кодине, закључно са наставном јединицом „**Цвет (грађа цвета, облици, једнополан и двополан цвет, цвасти)**“.

 Општинско такмичење за ученике **VI разреда** обухвата програмски садржај прописан важећим Наставним планом и програмом за VI разред, од почетка школске године, закључно са наставном јединицом „**Бодљокошци – животни простор, начин живота, спољашња грађа. Разноврсност и значај“.**

 Општинско такмичење за ученике **VII разреда** обухвата програмски садржај прописан важећим Наставним планом и програмом за VII разред, од почетка школске године, закључно са наставном јединицом „**Повезаност жлезда са унутрашњим лучењем и нервног система. Поремећаји у раду жлезда са унутрашњим лучењем“.**

 Општинско такмичење за ученике **VIII разреда** обухвата програмски садржај прописан важећим Наставним планом и програмом за VIII разред од почетка школске године, закључно са наставном јединицом „**Антропогени екосистеми; угроженост и могућности заштите“.**

 Пласман ученика након општинског такмичења утврђује се на основу освојених бодова и то: **I место од 91-100 бодова;** **II место од 81-90 бодова и III место од 71-80 бодова.**

 Учесницима – ученицима и наставницима, који на општинском такмичењу освоје прво, друго и треће место додељују се дипломе и похвале које обезбеђује и потписује директор школе домаћина. Ученицима се додељују Дипломе, а наставницима Похвале.

**Школе домаћини/реализатори општинских такмичења у обавези су да у року од 5 дана доставе резултате општинског такмичења/спискове пласираних ученика у електронској форми надлежној школској управи и школи реализатору окружног/градског такмичења. Списак треба да садржи име и презиме ученика, назив школе, назив општине, број освојених бодова на тесту и име и презиме наставника.**

**ОКРУЖНО/ГРАДСКО ТАКМИЧЕЊЕ**

 **Окружно/градско такмичење** организују Министарство просвете науке и технолошког развоја и Српско биолошко друштво у школама домаћинима као реализаторима ове манифестације.

**Са општинског на окружно/градско такмичење пласирају се ученици који су освојили од 91 до 100 бодова.**

 Окружно/градско такмичење за ученике **V разреда** обухвата програмски садржај прописан важећим Наставним планом и програмом за V разред, од почетка школске године, закључно са наставном јединицом „**Како биљке добијају имена“.**

 Окружно/градско такмичење за ученике **VI разреда** обухвата програмски садржај прописан важећим Наставним планом и програмом за VI разред од почетка школске године, закључно са наставном јединицом „**Разноврсност гмизаваца и значај; изумрли гмизавци“.**

 Окружно/градско такмичење за ученике **VII разреда** обухвата програмски садржај прописан важећим Наставним планом и програмом за VII разред од почетка школске године, закључно са наставном јединицом „**Глас и говор. Обољења органа за дисање. Дувански дим и здравље“.**

 Окружно/градско такмичење за ученике **VIII разреда** обухвата програмски садржај прописан важећим Наставним планом и програмом за VIII разред од почетка школске године, закључно са **пројектом „Глобалне последице загађивања животне средине“**

 Пласман ученика након окружног/градског такмичења утврђује се на основу освојених бодова и то: **I место од 91-100 бодова; II место од 81-90 бодова и III место од 71-80 бодова.**

 Учесницима – ученицима и наставницима, који на окружном/градском такмичењу освоје прво, друго и треће место додељују се дипломе и похвале које обезбеђује школа домаћин, а које потписују представник друштва, односно школске управе и директор школе домаћина. Ученицима се додељују Дипломе, а наставницима Похвале.

**Школе домаћини/реализатори окружних/градских такмичења у обавези су да у року од 5 дана након реализације окружног/градског такмичења, доставе у електронској форми резултате такмичења, односно спискове пласираних ученика на републичко такмичење надлежној школској управи.**

**Списак треба да садржи име и презиме ученика, назив школе, назив општине, број освојених бодова на тесту и име и презиме наставника.**

**Надлежни из школских управа такве податке сређене табеларно, прослеђују реализатору републичког такмичења, путем Е-поште и писаним путем, најкасније десет дана пре реализације републичког такмичења.**

**РЕПУБЛИЧКО ТАКМИЧЕЊЕ**

 **Републичко такмичење** организује Министарство просвете, науке и технолошког развоја и Српско биолошко друштво. Реализује га институција коју одреди Српско биолошко друштво.

 **Са окружног/градског такмичења на републичко такмичење пласирају се ученици који су освојили од 91 до 100 бодова.**

 Републичко такмичење за ученике **VII разреда** обухвата програмски садржај прописан важећим Наставним планом и програмом за VII разред, од почетка школске године, закључно са наставном јединицом „**Наслеђивање пола код човека. Наследне болести везане за пол. Обољења органа за размножавање. Хигијена полних органа“.**

 Републичко такмичење за ученике **VIII разреда** обухвата програмски садржај прописан важећим Наставним планом и програмом за VIII разред, од почетка школске године закључно са наставном јединицом „**Отпад и рециклажа“.**

|  |
| --- |
| **Напомена:** **Тестови знања за VII и VIII разред на републичком нивоу могу садржати питања/задатке у вези са програмским садржајем прописаних Вежби из биологије (за VII, односно VIII разред).** |

**ПЛАСМАН И ДИПЛОМЕ**

 Пласман ученика на републичком такмичењу утврђује се на основу освојених бодова:

**I место-највећи број освојених бодова;**

**II место- број бодова након првопласираног**

**и III место-број бодова након другопласираног.**

**Ученици који освоје исти број бодова деле одговарајуће 1, 2. или 3. место.**

 Ученици који на републичком такмичењу освоје прво, друго и треће место добијају дипломе од стране Српског биолошког друштва, као организатора. Те дипломе потписују Министар просвете, науке и технолошког развоја Републике Србије и председник Српског биолошког друштва.

Наставницима се од стране организатора уручују Похвале.

**ЖАЛБЕНИ ПОСТУПАК ТОКОМ ТАКМИЧЕЊА**

|  |
| --- |
| **Напомена:** **Обавеза наставника биологије је да са ученицима обраде напред наведене садржаје, чак и у случају када то није урађено у оквиру редовне наставе биологије.****Организатори такмичења: Српско биолошко друштво и Министарство просвете, науке и технолошког развоја нису одговорни за евентуалне материјалне грешке у одобреним уџбеницима биологије!** |

 Учесник такмичења, односно ученик/ наставник може да поднесе **жалбу** на вредновање резултата такмичења **САМО у писаној форми**.

 Жалба се подноси **Комисији за жалбе**, у тачно дефинисаном **жалбеном** **року.** Комисија за жалбе доноси одлуку у писаној форми, пре истицања финалних резултата.

 Жалбену Комисију на општинском и окружном/градском нивоу чине именовани наставници биологије. Жалбену Комисију на републичком такмичењу чине именовани чланови реализатора такмичења.

 Коначна ранг листа такмичења (одређеног нивоа) сачињава се после разматрања жалби учесника и објављује се у дану одржавања такмичења на огласној табли и сајту реализатора и посебно на сајту Српског биолошког друштва као организатора.

**ОБАВЕЗЕ РЕАЛИЗАТОРА**

 Реализатори такмичења за сваки ниво такмичења достављају извештај о резултатима такмичења организатору: **Министарству просвете, науке и технолошког развоја – Сектору за предшколско и основно образовање и васпитање/надлежној школској управи – најкасније пет дана по одржаном такмичењу.**

 Извештај треба да садржи у виду табеларног приказа: број ученика на такмичењу, место и време одржавања такмичења, укупан број награђених ученика и њихове основне податке (име и презиме, назив школе и место) и кратку анализу резултата.

Реализатори такмичења у обавези су да заштите тестове знања од неовлашћене дистрибуције и било ког вида злоупотребе тих информација/података.

**ОБАВЕЗЕ ОРГАНИЗАТОРА**

Организатор такмичења у обавези је да благовремено достави реализатору такмичења тестове знања, поштујући при томе кодекс заштите тих информација/података.

**СРПСКО БИОЛОШКО ДРУШТВО**